GiliGold/VAD_KnessetCorpus huggingface dataset:
גבריאלה פיסמן: כי הוא מבצע את התפקיד של הערכת עובדים בפועל, הערכת עובדים ביטחונית, הוא מונחה על ידי שב"כ ומשטרה לפי החוק להסדרת הביטחון, ולכן הוא היום בפועל מבצע את המידע.
אופיר פינס-פז: אני ממש לא משתכנע שהוא האיש שצריך לפעול.
אופיר פינס-פז: לא מדובר פה על עבירות ביטחון, אני לא צריך מונחי שב"כ.
אופיר פינס-פז: כל המדינה הזאת היא מונחי שב"כ.
דוד רותם: חבר הכנסת אופיר פינס-פז, תוריד את הפיוז, הבורג אצלך הסתובב לכיוון - - ממוני ביטחון - -
אופיר פינס-פז: מה זה קשור לאנשי ביטחון עכשיו?
אופיר פינס-פז: לא רוצה לשמוע ביטחון.
דוד רותם: אבל כך נקרא התפקיד שלו, זה לא השב"כ.
דוד רותם: הוא גם אחראי איך ממגנים את החלונות שם.
אופיר פינס-פז: אל תלמד אותי, תאמין לי שהוא איש שב"כ.
גבריאלה פיסמן: לא, הוא מונחה.
אופיר פינס-פז: תאמינו לי שאתם לא יודעים, עזבו.
אופיר פינס-פז: אני לא מסכים שהשב"כ יהיה מעורב בעניין הזה.
גבריאלה פיסמן: השב"כ לא מעורב בעניין.
אופיר פינס-פז: הוא מעורב.
אופיר פינס-פז: אל תלמדי אותי, גברתי, אני יודע יותר ממה שאת חושבת ויותר ממך בהקשר הזה.
אופיר פינס-פז: אני מבקש שהאדם שיקבע את הדברים של המרשם הפלילי לא יהיה איש שקשור למערכת הביטחון, זה ברור?
גבריאלה פיסמן: הוא לא קשור למערכת הביטחון.
אופיר פינס-פז: הוא קשור לגמרי.
גבריאלה פיסמן: יש לו שם כזה.
אופיר פינס-פז: אני מבקש פונקציונר, נייטרלי, שהוא לא מוטה מערכת ביטחון.
אופיר פינס-פז: זה לא קשור לעבירות ביטחון, זה קשור למרשם פלילי כולל.
אופיר פינס-פז: אני רוצה אדם, מצדי מבקר הנהלת בתי המשפט.
אורי אורבך: רוצה להחליף לו את השם - - -
אופיר פינס-פז: לא, אני רוצה את הפונקציונר, כי אני חושב שזה לא נכון, זה עם אוריינטציה מאוד ברורה.
אופיר פינס-פז: זה לא קשור לחוק הזה, זה לא קשור למרשם הפלילי.
אופיר פינס-פז: סליחה, אתם השתגעתם.
אופיר פינס-פז: זה לא קשור לעניין.
אופיר פינס-פז: אתם רוצים לדעת אם מוישה היה חשוד בגניבה בפתח תקווה בצרכניה, מה זה קשור לממונה על הביטחון?
גבריאלה פיסמן: הערכות לגבי מינויים של עובדים במשרדי ממשלה.
אופיר פינס-פז: ולכן אני אומר שבסוף אני אסכים עם חבר הכנסת דב חנין.
דוד רותם: אל תאיים עלינו.
אופיר פינס-פז: כי אני מבין עכשיו לאן זה הולך, אולי הוא צודק.
גבריאלה פיסמן: האמת היא שמבחינתי זה באמת לא משנה מי הגורם הספציפי.
אופיר פינס-פז: למה כל דבר הולך לשב"כ?
דוד רותם: בואו נפתור את הבעיה באמצעות מנהל בתי המשפט.
גבריאלה פיסמן: צריך לשאול את מנהל בתי המשפט, אם הוא מוכן לעשות את העבודה הזאת.
אופיר פינס-פז: אז אנחנו נשאל אותו.
אופיר פינס-פז: תשאלי אותו.
דוד רותם: מה זה לעשות?
דוד רותם: זה לבקש את המידע.
גבריאלה פיסמן: לא, זה לקבל, המשמעות היא שרק הוא בעצמו יצטרך לקבל את המידע על כל המועמדים לשפיטה.
אופיר פינס-פז: הוא או סגנו.
דוד רותם: רבותיי, עכשיו בואו נעצור.
דוד רותם: יש לי גם כובע אחר, של חבר בוועדה למינוי שופטים.
דוד רותם: אז אני מודיע לכם, שגם היום אני ראיתי את המידע, משום שמביאים את זה לפני הוועדה.
גבריאלה פיסמן: אבל הוועדה היא גורם מוסמך.
דוד רותם: הרי גם פה, זה לא שהממונה על הביטחון בודק.
דוד רותם: הוא לוקח את הניירות ומביא אותם לוועדה.
אופיר פינס-פז: חבר הוועדה למינוי שופטים, האם זה נכון שהשב"כ היום בודק מועמדים לשיפוט רשמית?
דוד רותם: כן, הייתה החלטה - סיווג ביטחוני - -
דב חנין: זה דבר מרחיק לכת.
אופיר פינס-פז: כן, השב"כ בודק מועמדים לשיפוט.
דב חנין: ואנחנו עוד מדברים על הפרדת רשויות?
דוד רותם: תגידו לי, יש לי שאלה אליכם.
דוד רותם: קודם כל, הוא לא מאשר, אלא נותן להם סיווג ביטחוני.
דוד רותם: רבותי, אני לא מבין אתכם, אתם יודעים ששופטים בבית המשפט העליון רואים חומר חסוי, שמלבד שר הביטחון, שר החוץ וראש הממשלה, אף אחד לא רואה אותו?
דוד רותם: אז אני אומר לך שכן, הם מקבלים מקורות אפילו.
דוד רותם: לא רק את המידע, אלא גם את המקורות של המידע.
גבריאלה פיסמן: הפרקטיקה הנוהגת היום היא שבכל משרד ממשלתי יש ממונה ביטחון, שהוא אחראי לעשות הערכות על עובדים.
גבריאלה פיסמן: כך זה גם עובד לגבי הנהלת בתי המשפט והמועמדים לשפיטה.
דוד רותם: לא, הממונה על הביטחון לא עושה חוות דעת.
גבריאלה פיסמן: לא, הוא עושה את ההערכה לגבי מינויים של עובדים.
דוד רותם: אנחנו מדברים פה על שופטים.
דוד רותם: מי שעושה את ההערכה זאת הבדיקה הביטחונית כדי לתת להם סיווג, ואז אומר חבר הכנסת אופיר פינס-פז: רבותיי, אני לא רוצה שזה יהיה הממונה על הביטחון, זה לא נשמע לי טוב, זה לא מצלצל לי טוב.
דוד רותם: אני אומר: רבותיי, ואם יהיה כתוב באמצעות מנהל בתי המשפט, לא יקרה דבר.
גבריאלה פיסמן: אם הוא מוכן לקבל על עצמו את התפקיד.
אופיר פינס-פז: מה זאת אומרת אם הוא מוכן?
אופיר פינס-פז: ואם הוא לא מוכן?
אופיר פינס-פז: תודיעו לו שזה מה שקבענו וזה הכל.
דוד רותם: אין שום בעיה, אתם תבדקו עם מנהל בתי המשפט.
דוד רותם: הוא לא נמצא בארץ, אז אי-אפשר לעשות את זה היום, זה ייקח לכם שבועיים עד שתוכלו לבדוק את זה.
23591: אם הוועדה מחליטה לשנות את העניין הזה, צריך גם לשנות בסעיף הקודם, כי גם שם חלק מהתיקון היה שהמידע יועבר באמצעות הממונה על הביטחון.
דוד רותם: לא נכון, שם זה לגבי ממוני ביטחון בהנהלת בתי הדין האמורים, זה בתי הדין הצבאיים.
23591: אבל עוד לפני כן, באמצעות ממונה הביטחון בהנהלת בתי המשפט - -
אופיר פינס-פז: הוא צודק, בשני המקומות.
אופיר פינס-פז: מנהל בתי המשפט.
דוד רותם: אבל אין מנהל בתי המשפט בבתי הדין הצבאיים.
אופיר פינס-פז: אז מנהל בתי הדין הצבאיים.
דוד רותם: אין דבר כזה, יש מנהל בתי דין צבאיים?
גבריאלה פיסמן: זה תיקון טכני, זה לא תיקון מהותי.
גבריאלה פיסמן: אם מנהל בתי המשפט מוכן לקחת את זה על עצמו, אין לי שום בעיה.
אופיר פינס-פז: הוא מוכן?
אופיר פינס-פז: איך את יודעת?
גבריאלה פיסמן: אני אומרת אם הוא מוכן.
דוד רותם: יש מנהל בתי דין צבאיים?
אייל טולדנו: אצלנו זה מזכירי הוועדות למינוי שופטים.
אייל טולדנו: זה מה שמופיע בנוסח, מנהל בתי המשפט מתייחס לרישא של הסעיף.
אופיר פינס-פז: אצלכם אין בעיה.
דוד רותם: כן, אצלם זה בסדר.
דוד רותם: רבותיי, סעיף (ה) – אני אקרא לכם מה כתוב היום ומה רוצים להוסיף.
דוד רותם: רוצים שיהיה כתוב: "שר או מנהל כללי של משרד ממשלתי או מי שהם הסמיכו לכך – לעניין העסקה בתפקיד מסווג".
דוד רותם: גברתי ממשרד המשפטים, מה זה תפקיד מסווג?
דוד רותם: האם אפשר לקבל את רשימת התפקידים המסווגים במדינת ישראל?
גבריאלה פיסמן: אני פניתי לשב"כ כדי לנסות לקבל את הנתונים האלה.
גבריאלה פיסמן: השב"כ לא הספיק להיערך עם נתונים.
גבריאלה פיסמן: הבקשה הזאת הוצגה בפניו אתמול.
גבריאלה פיסמן: הוא אמר שהוא בהחלט יכול לקראת הדיון הבא לנסות לגבש נתונים כאלה.
דוד רותם: אין שום בעיה, הסעיף הזה יישאר פתוח לדיון הבא.
גבריאלה פיסמן: אני רוצה בכל זאת להעיר לגבי הסעיף הזה, למה לדעתי נושא הנתונים הוא לא קריטי.
גבריאלה פיסמן: אנחנו מדברים על מינויים של שר ושל מנכ"ל במשרדי ממשלה.
אופיר פינס-פז: את מדברת על תפקידי אמון?
גבריאלה פיסמן: כן, אנחנו מדברים על תפקידי אמון.
גבריאלה פיסמן: אלה המינויים של שר ומנכ"ל ככלל.
דוד רותם: קודם כל, לא כתוב פה שאלה מינויים של השר או של המנכ"ל.
גבריאלה פיסמן: שר או מנכ"ל לעניין העסקה בתפקיד מסווג.
דוד רותם: להם יש סמכות לקבל מידע.
גבריאלה פיסמן: לעניין מינויים שהם מבצעים.
דוד רותם: לא לעניין שהם מסווגים, לגבי העסקה בתפקיד מסווג כתוב.
גבריאלה פיסמן: בתפקיד מסווג סודי ביותר במינויים - -
דוד רותם: לא, אתם רוצים למחוק את הסודי ביותר ולהפוך את זה למסווג.
אופיר פינס-פז: אם את אומרת תפקידי אמון כמו שאמרת, תפקידי אמון אלה שמונה המשרות בלשכת השר.
אופיר פינס-פז: אף אחת מהן לא מסווגת, אלה לא תפקידים סודיים.
אופיר פינס-פז: אני מדבר עכשיו על השר.
גבריאלה פיסמן: לגבי הסיווג, זה באמת השב"כ יפרט.
גבריאלה פיסמן: אני רוצה להסביר מבחינת המהות, למה לדעתנו אין להבחין בין מינויים של שר ומנכ"ל לבין מינויים אחרים שקיימים היום או כל תפקיד בשירות המדינה.
גבריאלה פיסמן: נציב שירות המדינה בפרט (ו) היום מוסמך לקבל מידע לגבי מינוי עובדים באשר הם, לרבות עובדי קבלן, לרבות עובדים שמתקבלים בדרך של התקשרות עם המדינה.
גבריאלה פיסמן: המידע הזה היום מתקבל על ידי נציב שירות המדינה.
גבריאלה פיסמן: לי לא נראה סביר, שעוזר השר למשל, שהוא מינוי שר ולא מינוי של נציבות שירות המדינה, שעובד יחד אתי באותם נושאים, לגביו לא יישקל המרשם הפלילי בהיקף נרחב ולגביי כן.
אופיר פינס-פז: הכל בסדר, אבל את מערבבת בין דברים.
אופיר פינס-פז: אין לשר אף תפקיד מסווג, אז תורידי את השב"כ מהעניין עוד פעם, זה לא קשור לשב"כ, ותגידי "תפקידי אמון".
דוד רותם: חבר הכנסת אופיר פינס-פז, אלה לא תפקידי אמון.
גבריאלה פיסמן: הכוונה היא לתפקיד מסווג.
אופיר פינס-פז: את אומרת תפקיד מסווג ואת מסבירה על תפקידי עוזרי שרים.
אופיר פינס-פז: אני לא מבין מה שאת אומרת.
דוד רותם: עד היום היה כתוב:
דוד רותם: בתפקיד מסווג סודי ביותר.
גבריאלה פיסמן: לא, הוא אומר שמה שאני אומרת זה לא תפקיד מסווג.
דוד רותם: זה לא מה שאת אומרת וזה לא מה שהוא אומר, זה בסדר.
אופיר פינס-פז: את אמרת שלא מקובל עליך שעוזר שר וכולי וכולי, אז מה זה קשור למסווג?
דוד רותם: קודם כל, זה שזה לא מקובל עליך, זה בסדר גמור.
דוד רותם: יש רק הבדל אחד - לפי סעיף (ה), שאותו אתם מבקשים להוסיף, אני עוד לא התקבלתי לעבודה ואז רוצים לקבל את המידע.
גבריאלה פיסמן: אותו דבר לגבי נציב שירות המדינה.
דוד רותם: לא, אצלו כתוב לגבי עובדי המדינה, רק מי שהוא עובד מדינה.
גבריאלה פיסמן: אני אפנה את היושב ראש לסיפא של פרט (ו): והכל לעניין מינוי או ביטול מינוי – המידע על ידי נציב שירות המדינה מתקבל לצורך מינוי עתידי בשלב הקבלה לעבודה.
גבריאלה פיסמן: זה הנוסח של פרט (ו), וזה מה שמתקיים היום.
דוד רותם: אם זה מה שמתקיים, תקנו את פרט (ו), כי זה לא מה שכתוב.
גבריאלה פיסמן: זה בוודאי מה שכתוב.
גבריאלה פיסמן: לעניין מינוי או ביטול מינוי.
דוד רותם: מינוי של עובד מדינה, לא מינוי של אדם מבחוץ.
גבריאלה פיסמן: הנוסח הוא זהה, בפרט (ה) כתוב לך לעניין מינוי ובפרט (ו) כתוב לך לעניין מינוי.
דוד רותם: לא, ובפרט (ה) כתוב לי: לעניין העסקה בתפקיד.
גבריאלה פיסמן: בפרט (ו) בהתחלה כתוב: לעניין העסקה, בסיפא כתוב: והכל לעניין מינוי או ביטול מינוי - בשלב המועמדות להעסקה, וזאת הכוונה.
דוד רותם: בפרט (ו) כתוב: נציב שירות המדינה או מי שהוא מסמיך לכך לגבי עובדי המדינה.
דוד רותם: יש הגדרה לעובד מדינה?
דוד רותם: והסיפא אומרת: לעניין מינוי, לא כמינוי לעובד מדינה, אלא מינוי של עובד המדינה.
דוד רותם: אם יש עובד מדינה שרוצה לקבל מינוי לתפקיד אחר - -
גבריאלה פיסמן: לא.
דוד רותם: רבותיי, זה מה שכתוב.
דוד רותם: אם אתם עובדים אחרת, נקיים על זה דיון בפעם אחרת.
גבריאלה פיסמן: אבל זה בדיוק אותו נוסח כמו בפרט (ה).
דוד רותם: אין בעיה, נקיים על זה דיון אחר.
דוד רותם: אני רוצה לדעת ברשימה מה הם התפקידים המסווגים.
אופיר פינס-פז: אני לא מבין בשביל מה המושג הזה.
אופיר פינס-פז: למה את משתמשת במושג הזה?
אופיר פינס-פז: את מסבירה דברים אחרים.
גבריאלה פיסמן: אני מציעה שהשב"כ יציג את הנתונים.
אופיר פינס-פז: מה אתם רוצים להשיג?
אופיר פינס-פז: הרי השר לא אמור למנות אנשים במשרד.
אופיר פינס-פז: יש תיק בבית משפט על העניין הזה של מינויי שרים, מינויים פוליטיים.
אופיר פינס-פז: השר לא אמור למנות עובדים במשרד, אני לא מבין מה את רוצה.
גבריאלה פיסמן: הוא לא עובד משרד.
אופיר פינס-פז: על מה את מדברת?
אופיר פינס-פז: על מה הסעיף הזה צריך לענות?
גבריאלה פיסמן: למיטב הבנתי, הסעיף הזה מדבר על מינויים של שרים ומנכ"לים.
אופיר פינס-פז: יפה, אז זה בלשכה שלו, המינויים האישיים.
אופיר פינס-פז: אני רוצה לקבוע, בלי לשאול את השב"כ, שמינויים בלשכת השר הם לא מסווגים.
גבריאלה פיסמן: זה לא עניין שלי, אני לא קובעת את הסיווג, יש גוף שאחראי על זה.
אופיר פינס-פז: אני לא מבין מה זאת אומרת מסווגים.
ענר הלמן: על פי חוק השב"כ, השב"כ מוסמך לקבוע שתפקידים מסוימים הם מסווגים.
דוד רותם: האם הכוונה היא שיוכל לבוא השב"כ ולומר לי, כשאני רוצה למנות את העוזר שלי בלשכת השר או את המנהל הכללי שלי, שהוא פוסל אותם?
גבריאלה פיסמן: זה לא משנה את המצב הקיים לגבי סיווג.
מיכאל בן-ארי: למה זה לא לגיטימי?
גבריאלה פיסמן: בלי שום קשר לכל תהליך של התאמה ביטחונית שמבוצע או לא מבוצע על ידי שב"כ, כשהשר ממנה - - -
אופיר פינס-פז: הבנת מה שאני מנסה להסביר לך כבר רבע שעה?
אופיר פינס-פז: במקום לדבר על תפקידים מסווגים, צריך לדבר על תפקידי אמון.
אופיר פינס-פז: בתפקידי אמון, אני מסכים אתך, חשוב מאוד שהשר יידע, אז תכתבו את זה כמו שצריך, כמו בעברית, לא בסינית, לא בשבכ"ית.
דוד רותם: ובוודאי לא "או מי שהם הסמיכו לכך".
אופיר פינס-פז: מה זה קשור לתפקידים מסווגים?
אופיר פינס-פז: כל אדם ששר ממנה, חשוב שהוא יידע האם הוא היה - - -
דוד רותם: וזה יישאר רק אצל השר, כי המנהל הכללי בכלל לא ממנה.
אופיר פינס-פז: המזכירה של המזכירה של המזכירה זה מסווג?
אופיר פינס-פז: עדיין אני רוצה לדעת אם היא רשומה במרשם הפלילי, נכון?
אופיר פינס-פז: אז מה זה קשור למסווג?
דוד רותם: וזה בטח לא המנכ"ל, אלא רק השר ולא אף אחד שהוא הסמיך לכך.
קריאה: המנכ"ל לא ממנה תוך כדי?
דוד רותם: הוא לא ממנה שום דבר.
דורית ואג: לא, יש לו עוזר, יש לו גם משרות אמון.
אופיר פינס-פז: המנכ"ל מעורב, המנכ"ל יושב בכל ועדות המכרזים כנציג המשרד, המנכ"ל יושב.
אופיר פינס-פז: הוא יכול למנות סמנכ"ל כוח אדם.
דוד רותם: אני מדבר על סעיף (ה).
אופיר פינס-פז: יש למנכ"ל חמש משרות אמון: שני עוזרים, נהג ומזכירה, אבל צריכים לכתוב "משרות אמון", יש מושג.
דוד רותם: אם כך זה יהיה משרות אמון?
קריאה: גם הסעיף אינו אומר: רק מינויים שמבוצעים על ידי השר, זה לא כתוב.
דוד רותם: לא, אנחנו מדברים על שינוי של כל הסיפור, ואז זה רק או השר או המנכ"ל, הם לא מסמיכים אף אחד, כי מי שהם הסמיכו לכך, פירושו של דבר שזה יכול להיות כל עיתונאי בארץ.
גבריאלה פיסמן: אין לי בעיה עם זה.
מיכאל בן-ארי: אדוני היושב ראש, אנחנו לקחנו את כל השיח פה לכיוון אנשים שיש לגביהם התנגדות של השב"כ וכן הלאה.
מיכאל בן-ארי: הרושם שנוצר אצל הציבור, ותקנו אותי אם אני טועה, זה שאדם שנקלע לקטטה – אתמול עד אמצע הלילה היה איזה סיפור בשייח' ג'ראח, אנשים העבירו דירה, הייתה קטטה, הם הותקפו וכולם נחקרו.
מיכאל בן-ארי: הייתי איתם, שני חבר'ה נורמטיביים, אחד מהסיירת, אחד עובד במכבי אש, והם שאלו: האם יפטרו אותנו עכשיו מהעבודה?
מיכאל בן-ארי: לקחו להם טביעות אצבעות וכן הלאה.
אופיר פינס-פז: יכול להיות שיפטרו אותם.
אופיר פינס-פז: תגיד להם שיכול להיות שיפטרו אותם, שאני מסרתי שיכול להיות שיפטרו אותם.
דוד רותם: אל תתגרה סתם.
מיכאל בן-ארי: אלה מעשים של יום יום - גם הקורבן וגם המתקיף, וזה יכול להיות גם להפך.
אופיר פינס-פז: למה אתה נכנס לזה עכשיו?
מיכאל בן-ארי: זה כן הנושא.
מיכאל בן-ארי: התחושה שלי היא שזה יותר הנושא מאשר המקרים שאתם מדברים עליהם.
מיכאל בן-ארי: גם עם הרישום הפלילי הזה כביכול, לאחר מכן הוא מאוים במה שקרא לו דב חנין "חופש העיסוק".
דוד רותם: אדוני צודק במאה אחוז.
דוד רותם: אדוני, זה לא הדיון שלנו היום.
דוד רותם: אדוני יגיש הצעת חוק, שתבטל את עניין המרשם הפלילי בכלל ושתאמר שבמרשם הפלילי יירשמו רק הרשעות, וזה יפתור את הבעיה.
דוד רותם: אבל יש לי שאלה יותר גדולה - איך זה שאתה מגיע לכל אירוע כזה?
דוד רותם: כל פעם שיש קטטה, אתה נמצא שם, אתה מדווח לנו ישר מהשטח.
מיכאל בן-ארי: אני יוזם את הקטטה...
אברהם מיכאלי: מכבי אש מחוברים למוקד שלו...
גבריאלה פיסמן: לתפיסתי, לתפיסת חוק המרשם הפלילי והחקיקה בכלל, רשות מנהלית שמפעילה שיקול דעת, מחויבת להפעיל אותו בסבירות ובמידתיות, לרבות כאשר היא שוקלת מרשם פלילי, בוודאי כאשר היא שוקלת תיקים תלויים ועומדים.
גבריאלה פיסמן: היא צריכה לתת לזה את המשקל הראוי.
גבריאלה פיסמן: ועדת קנאי גם חשבה על הנושא של הבניית שיקול הדעת של הגופים מקבלי המידע.
גבריאלה פיסמן: אני לא רוצה להיכנס לפרטים, כיוון שהדוח עדיין לא פורסם.
אופיר פינס-פז: מי ישב בוועדת קנאי?
גבריאלה פיסמן: אני הייתי בין יתר החברים, דוקטור לרנאו.
דוד רותם: חגית לרנאו?
דוד רותם: ואת הסכמת לכל התיקונים האלה בוועדה?
גבריאלה פיסמן: הוועדה לא נכנסה לתקנות, הוועדה לא דנה בתקנות.
אופיר פינס-פז: אבל כל הזמן אומרים: הוועדה, הוועדה, הוועדה.
דורית ואג: אנחנו עיכבנו את הדיון בגלל הוועדה.
דוד רותם: הוועדה זה רות קנאי.
דוד רותם: ענר הלמן, לא ישבת שם?
אופיר פינס-פז: איפה רות קנאי, אם מותר לשאול?
גבריאלה פיסמן: רות קנאי שאלה אותי אם אני חושבת שהיא צריכה להגיע, ואמרתי לה שמאחר שהוועדה לא שקלה את זה, אם היא תתבקש על ידי הוועדה, בהחלט היא תוכל להגיע.
אופיר פינס-פז: אבל התקנות האלה, זה לא ברוח הוועדה?
גבריאלה פיסמן: זה ברוח הוועדה, אבל התקנות האלה נחקקו - -
אופיר פינס-פז: אני מבקש להביא את הגברת לישיבה הבאה.
חגית לרנאו: בוודאי היא תבוא לתיקון של התוספת השלישית.
קריאה: בתוספת הראשונה - - -
גבריאלה פיסמן: - - לגבי התוספת השלישית הוועדה לא קבעה קריטריונים.
אופיר פינס-פז: נשמע את יושבת ראש הוועדה.
דוד רותם: יש לך מסמך של רות קנאי.
אופיר פינס-פז: אבל אם היא רוצה לבוא, אנחנו רוצים לראות אותה ולשמוע אותה.
דוד רותם: אם היא רוצה לבוא, תמיד אנחנו נשמח.
דוד רותם: אנחנו בוועדה הזאת תמיד אוהבים פרופסורים.
אופיר פינס-פז: במיוחד אם היא עשתה עבודה.
דוד רותם: הנושא הזה של שיקול הדעת והבניית שיקול הדעת וכל הדברים האלה זה בסדר, אבל מכיוון שאני יכול לסמוך על עובדי המדינה ועל המשפט המנהלי שהם יפעילו שיקול דעת נכון, למה אני צריך בכלל לכתוב בתקנות?
דוד רותם: בואו נשנה את החוק ונקבע שהדרגים המנהליים, שהם ממילא כפופים למשפט המנהלי ואצלם הכל עובד בשיקול דעת ובשיקול דעת סביר, למה צריך אישור שלי?
דוד רותם: אם אני צריך לאשר את זה, אני לא סומך על אף אחד.
גבריאלה פיסמן: זה בסדר גמור, אמרנו שרק גוף שהוועדה סבורה שראוי שיקבל את המידע, צריך להיכלל בתוספת, אין ספק.
דוד רותם: אם אנחנו מדברים על סעיף (ה), זה יהיה "שר או מנהל כללי של משרד ממשלתי או מי שהם הסמיכו לכך" – אני לא מוכן לתת את ההסמכה לאף אחד.
אופיר פינס-פז: ושגם הם לא - - -
דוד רותם: זה לא לעניין העסקה בתפקיד מסווג, אלא לעניין משרות אמון.
אופיר פינס-פז: משרות אמון, יש כזה מושג מסודר בנציבות המדינה.
גבריאלה פיסמן: אני לא יודעת אם המושג הזה קיים בחקיקה.
דוד רותם: אם הוא לא קיים בחקיקה, תחפשו על מה אני מדבר.
דוד רותם: אני חושב שזה קיים, כי יש שם סעיף שאומר מה מותר לשר למנות.
דוד רותם: אם אלה אנשים שהוא רוצה למנות אצלו בלשכה, אין בעיה שיבקש עליהם - -
אופיר פינס-פז: אגב, אני לא רוצה שהוא יבקש גם על אנשים אחרים.
דוד רותם: בוודאי שלא, הוא בוודאי לא יבקש על אנשים אחרים.
אופיר פינס-פז: זה לא ענייני, זה לא ענייננו.
אברהם מיכאלי: אתה בעצם משאיר את נוסח החוק, אתה לא משנה בנוסח החוק שום דבר.
דוד רותם: אני כן משנה, כי פעם היה כתוב "מסווג סודי ביותר", עכשיו אנחנו הולכים על תפקידי אמון.
אופיר פינס-פז: משרות אמון.
דוד רותם: זה חשוב מאוד.
אופיר פינס-פז: מנכ"ל משרד, צריך לבדוק מה מעמדו הסטאטוטורי לגבי מינוי עובדים בכלל במשרדו.
דוד רותם: אם אין לו משרות אמון, הוא לא יוכל לקבל דבר.
אופיר פינס-פז: מעבר למשרות האמון, השר לא, אבל מנכ"ל משרד למשל יושב במכרזים לתפקידים במשרד.
אופיר פינס-פז: הוא יכול למנות את מנהל כוח האדם של המשרד, אבל בעיקרון הוא הכתובת, הוא נושא באחריות לפי דעתי, אז יכול להיות שלגבי המנכ"ל צריך להרחיב את הסמכויות שלו מעבר למשרות האמון.
דוד רותם: לא, כי אם בא סעיף (ו), שאומרת נציגת היועץ המשפטי לממשלה, שנציב שירות המדינה בוועדות המכרזים שם מקבלים את הכל, ועדות המכרזים - -
גבריאלה פיסמן: דיברתי על מינויים ככלל בשירות המדינה.
אופיר פינס-פז: אבל מי שיושב בוועדת מכרזים, המדינה קבעה מכרז לתפקיד כזה וכזה במשרד המשפטים במכרז חיצוני.
גבריאלה פיסמן: אם אתה מדבר על מי שיושב בוועדת המכרזים, זה לא נציב - -
אופיר פינס-פז: יושבים שלושה חברים בוועדת המכרזים: יושב נציג המשרד, יושב נציג שירות המדינה ויושב יועץ משפטי של אחד ממשרדי הממשלה האחרים, ונדמה לי שאולי אפילו עוד מישהו, אולי ארבעה אנשים.
אופיר פינס-פז: האם הם מקבלים את המידע של הרישום הפלילי על המועמדים?
גבריאלה פיסמן: אם הם הוסמכו מכוח פרט (ו) על ידי נציב שירות המדינה, הם יהיו זכאים לקבל את המידע.
גבריאלה פיסמן: אם הם לא הוסמכו על ידי נציב שירות המדינה לקבל את המידע, יש סעיף אחר בחוק המרשם הפלילי, שזה סעיף 8 לחוק המרשם הפלילי, שמאפשר קבלת מידע לצורך מכרז.
גבריאלה פיסמן: מה שאותו סעיף מאפשר זה קבלת מידע על רשימת עבירות מאוד מאוד מצומצמת, רשימת עבירות של טוהר המידות, רק בהסכמה של המועמד.
אופיר פינס-פז: ואת זה אתם לא מציעים לתקן?
גבריאלה פיסמן: אנחנו מציעים בתיקון חוק לעשות איזה תיקון טכני, אבל זה לא קשור.
אופיר פינס-פז: אז מנכ"ל המשרד אמור להיות חשוף, לא אוטומטית.
דוד רותם: המטריד אותי בזה הוא שמכיוון שאני יודע איזה תיקים יש לי, אם הייתי יודע שהם מקבלים את המידע, יכול להיות שלא הייתי מגיש מועמדות לתפקיד.
דוד רותם: לא רוצה שתדעו, ואני מוכן לוותר על התפקיד, התפקידים האלה הם לא מי יודע מה.
אופיר פינס-פז: אולי כדאי ליידע באמת.
אופיר פינס-פז: אגב, אתה מעלה נקודה חשובה.
דוד רותם: ולכן אני הייתי משאיר את זה שתחתימו את האנשים על הסכמה.
גבריאלה פיסמן: כך פועל נציב שירות המדינה, הוא מיידע את המועמדים בשאלונים.
אופיר פינס-פז: הוא מיידע שיש אפשרות להיכנס למרשם הפלילי?
דורית ואג: גם מוותרים - -
גבריאלה פיסמן: הם לא צריכים לוותר, כיוון שההכללה בתוספת הראשונה לא דורשת הסכמה.
דוד רותם: זאת טעות.
גבריאלה פיסמן: גם לגבי זה הייתה איזושהי החלטה בוועדת קנאי, אבל אולי אם פרופסור קנאי תגיע לדיון הבא, היא תוכל לפרט על זה.
דוד רותם: אנחנו עוברים לסעיף (ו1), שהוא טכני לחלוטין: "(ו1) היועץ המשפטי של רשות מקומית – לעניין מינוי במכרז למשרות המנויות בסעיף 170(ב1)(1) לפקודת העיריות ובעלי תפקידים נוספים שקבע שר הפנים לפי סעיף 170 (ב1)(2) לפקודת העיריות, והיועץ המשפטי של משרד הפנים – לעניין מינוי במכרז למשרת יועץ משפטי של רשות מקומית".
דוד רותם: קודם כל תסבירו לי מה זה רשות מקומית – גם איגוד ערים?
יעל טייב: לפי ההצעה, הרשות המקומית מוגדרת בחוק הרשויות המקומיות (משמעת) כעירייה, מועצה מקומית או איגוד ערים.
דוד רותם: ואתם באמת רציניים, שאני אתן ליועץ משפטי של איגוד ערים לקבל מידע?
דוד רותם: אתם לא חושבים שזה קצת מוגזם?
דוד רותם: כל העולם יקבל?
יעל טייב: אני לא חושבת שיש הבחנה לעניין מכרז לקבלת עובד מסוים.
דוד רותם: מה זה סעיף 170(ב1)(1) לפקודת העיריות מחייב את היועץ המשפטי - -
דוד רותם: מה הן המשרות?
יעל טייב: מנכ"ל, מזכיר, מהנדס, רופא וטרינר, יועץ משפטי, מנהל מחלקה של מחלקת חינוך, מבקר וגזבר.
יעל טייב: לצורך אותם לתפקידים, היועץ המשפטי יגיש דוח בעניין ההרשעות של אותם מועמדים.
דוד רותם: או תיקים תלויים ועומדים.
יעל טייב: כן.
יעל טייב: הסעיף מחייב.
יעל טייב: הסעיף הזה בצו מאפשר, לא מחייב, לאותם יועצים משפטיים של אותן רשויות וליועץ המשפטי של משרד הפנים לצורך מכרז של יועץ משפטי לקבל את אותו מידע.
דוד רותם: אלה יועצים משפטיים שהם פנימיים או חיצוניים?
דוד רותם: אלה גם יועצים משפטיים חיצוניים, אין אצלכם שום הבחנה.
זהבה לייב: יש יועץ משפטי של עירייה שהוא יועץ חיצוני?
דוד רותם: של רשות מקומית?
דוד רותם: של איגוד ערים?
יעל טייב: יועצים חיצוניים.
דוד רותם: וגם ליועצים חיצוניים אני אתן את הסמכות הזאת, זה רציני?
יעל טייב: כן, לצורך בחינה.
דוד רותם: אם אתם חושבים שכן, אז בסדר.
23591: מעבר לזה, אני גם רוצה להעיר שההוראה של סעיף 170(ב1)(1) לפקודת העיריות חלה רק על עירייה, לא על מועצות מקומיות.
אברהם מיכאלי: על מה מדבר סעיף 170(ב1)?
23591: סעיף 170(ב1) מורה במסגרת מינוי של אחת מהמשרות שמפורטות בתוספת החמישית לפקודה, שזה המשרות שהיועצת של משרד הפנים הראתה מקודם: מנכ"ל, מזכיר, מהנדס וכולי, הונחה בפני ועדת המכרזים חוות הדעת של הייעוץ המשפטי של העירייה בדבר קיום הרשעה של המועמד, שבשל אופיה של ההרשעה הוא לא לא יכול לשמש בתפקיד.
23591: ההוראה הזאת היא סעיף בפקודת העיריות, והיא חלה רק על עיריות.
23591: מבדיקה שעשיתי, היא לא חלה לא על רשויות מקומיות אחרות ולא על איגוד ערים, ולכן ההערה שאנחנו הכנסנו לפה זה שאנחנו רואים בזה בעיה להחיל את ההוראה הזאת גם על יועצים משפטיים של רשויות מקומיות, שהם לא עירייה, מכיוון שכיום אין סעיף כזה.
יעל טייב: אין סעיף שמחייב, אבל אין מניעה לאפשר.
אברהם מיכאלי: מה ההגיון בסעיף 170(ב1)?
אברהם מיכאלי: רצו לתת איזה מעמד מיוחד?
גבריאלה פיסמן: מינויים אחרים בדרך של מכרז לגביהם יישקל המידע - -
23591: ההבדל הוא הבדל פורמלי.
23591: זה הבדל פורמלי, שכיום סעיף כזה קיים בפקודת העיריות והוא לא קיים בפקודות האחרות.
אברהם מיכאלי: אולי שם פיספסו את זה.
דוד רותם: מה זה סעיף 170(ב1)(2)?
יעל טייב: הסעיף שם מאפשר לשר הפנים לקבוע תפקידים נוספים, שלגביהם אותה חוות דעת תידרש.
גבריאלה פיסמן: אלה תפקידים בכירים, שממונים בדרך של מכרז.
דוד רותם: מה אומר סעיף 170(ב1)(2)?
דוד רותם: האם את יכולה לקרוא לי אותו?
יעל טייב: שר הפנים, בהתייעצות עם השר לביטחון פנים ושר המשפטים ובאישור ועדת הפנים ואיכות הסביבה של הכנסת, רשאי לקבוע בעלי תפקידים נוספים, שלגביהם תידרש חוות דעת היועץ המשפטי של העירייה, כאמור בפסקה (1).
דוד רותם: אם זה תלוי בי, אני לא אצביע היום, אבל אני מצביע נגד הסעיף הזה, שיהיה ברור.
גבריאלה פיסמן: מצביע נגד באופן כללי?
דוד רותם: נגד הסעיף הזה כמות שהוא?
גבריאלה פיסמן: אתה מדבר על הניסוח הקיים, אבל השאלה אם אדוני סבור, שלצורכי מינוי של גזבר רשות מקומית - -
דוד רותם: עם כל הכבוד, אני עורך דין 30 שנה, ואני מגיש מועמדות להיות יועץ משפטי של עירייה.
דוד רותם: אני לא חושב שיש איזשהו הגיון שהיועץ המשפטי של משרד הפנים יראה, שלפני 19 שנה פתחו לי תיק.
גבריאלה פיסמן: לפני 19 שנה הוא לא יראה את המידע.
דוד רותם: למה לא? התיק תלוי ועומד.
דוד רותם: הוא עוד לא נסגר.
דוד רותם: אני צריך להאמין לכם, אני עורך דין במקצועי, אני לא מאמין לאף אחד.
דוד רותם: כפי שאת יודעת, גם את עורכת דין, את יודעת שלא מאמינים.
דוד רותם: עזבי, אם יש לי תיק תלוי ועומד מלפני שנה, ולשכת עורכי הדין לא שללה לי את הרשיון, אני מקצוען בתחום, ואני לא רוצה שהיועץ המשפטי של משרד הפנים, עם כל הכבוד, יראה זאת.
גבריאלה פיסמן: אבל למה שיקול דעתה של לשכת עורכי הדין, שלא שללה לך את הרשיון, הוא טוב משיקול דעתו של היועץ המשפטי של משרד הפנים?
דוד רותם: ללשכת עורכי הדין יש בתי דין משמעתיים שקבועים בחוק.
גבריאלה פיסמן: לא, היא רשאית לקבל את המידע.
דוד רותם: היא לא רשאית לקבל שום מידע, והיא גם לא תהיה רשאית לקבל מידע.
גבריאלה פיסמן: לא, היא רשאית היום לקבל מידע.
דוד רותם: לגבי מי שהוא רוצה להירשם ללשכה, לא אחרי שהיא קיבלה אותי.
גבריאלה פיסמן: לא, גם בהמשך, לפי סעיף 6 לחוק המרשם הפלילי.
23591: אבל זה בהסכמה.
גבריאלה פיסמן: ההסכמה הראשונית היא גם לצורך - -
דוד רותם: בנושא של הסכמה, אין לי שום בעיה שתקבעו סעיף, שבכל מכרז של מדינת ישראל, אדם יצטרך לחתום על הסכמה לקבלת פרטים.
דוד רותם: הוא נותן הסכמה לקופת חולים, שתגלה את עניין הבריאות שלו, שיחתום גם אצלכם.
גבריאלה פיסמן: לצורכי מכרז הוא גם היום מוסר פרטים לפי סעיף 8.
דוד רותם: אז לא צריך לקבוע לכם סמכויות בחוק.
דוד רותם: אם כך, היועץ המשפטי של משרד הפנים יבקש לפי הסכמה, לא אתן לו בחוק הסמכה כללית.
גבריאלה פיסמן: אני לא חושבת שזה קשור.
גבריאלה פיסמן: אפשר לטפל ביסוד ההסכמה, בלי קשר.
דוד רותם: את לא חושבת שזה קשור?
דוד רותם: אני אגיד לך למה זה קשור.
דוד רותם: אני לא אתן לו סמכות.
גבריאלה פיסמן: אני הייתי רוצה שהוועדה תשקול עניינית, האם לצורך מינוי של גזבר של רשות מקומית נדרש המידע מהמרשם הפלילי, בהיקף הזה שיש בתוספת הראשונה.
דוד רותם: כדי למנות יועץ משפטי לעירייה, אין צורך שהיועץ המשפטי של משרד הפנים יידע דבר.
דוד רותם: הדבר היחיד שהוא צריך לדעת זה לשאול אותו שאלות בתחום הרשויות המקומיות, וגם זה אני לא בטוח שאפשר.
דוד רותם: אנחנו נשקול מאוד עניינית, אבל יש לי הצעה, שאתם תשקלו עניינית מה שאתם כותבים, כי זה צריך להיות גם הגיוני, כי יש גם זכויות אדם במדינת ישראל.
דוד רותם: אם אתם חושבים שאני אפתח לכם את המרשם לכל מי שרק רוצה, אתם טועים.
גבריאלה פיסמן: זה ממש לא.